Raoul Dufy
Store norske leksikon,Kunst og estetikk,Bildende kunst,Kunsthistorie,Ekspresjonisme og fauvisme
Raoul Dufy var en fransk maler og dekoratør som spesielt gjorde seg bemerket som fauvist. Han var elev ved École Nationale des Beaux-Arts i Paris fra 1900 og var opprinnelig hovedsakelig inspirert av impresjonismen. I 1904 arbeidet han sammen med Albert Marquet og ble kort tid etter kjent med Henri Matisses kunst, noe som bidro til at han snart sluttet seg til fauvistenes rekker.
Dufy ble kjent for sine akvarell-lignende og dekorative malerier. Kjølige farger ble lagt lett på lerretet i tynne, flytende penseldrag som sammen med en rask strek ga akvarellens lette virkning. Motivene hentet han først og fremst fra Frankrikes solfylte badestrender, men også fra markedsscener, regattaer og veddeløp.I tillegg utførte Dufy flere uttrykksfulle bokillustrasjoner, for eksempel Guillaume Apollinaires «Bestiaire» (1911), som var hans første store suksess; siden kom «Le Poète Assassiné» av samme forfatter og blant annet Stéphane Mallarmés «Madrigaux». Hans mest kjente litografier var serien La Mer med motiver fra Marseilles havn.Dufy ble tidlig interessert i dekorativ kunst, og arbeidet med kunsthåndverk ved siden av at han dyrket akvarell, litografi og tresnitt. Hans betydning for moderne fransk kunsthåndverk var stor.I kraft av en ren og lett fargeholdning var hans kunst et viktig ledd i utviklingen bort fra de mørke fargene og den tradisjonelle, tunge franske hjeminnredningen. Han arbeidet både innen keramikk, tekstil og tapetindustri.Blant Dufys norske elever var Ridley Borchgrevink, Yngve Anderson, Leon Aurdal og Bernt Clüver. Les mer i Store norske leksikon kunst i Frankrike fauvisme Litteratur Lassaigne, Jacques: Dufy: biographical and critical studies, 1954 Perez-Tibi, Dora: Dufy, 1989, isbn 0-500-09207-9, Finn boken   Raoul Dufy: paintings, drawings, illustrated books, mural decorations, [...], 1983 (utstilling: Hayward Gallery, London, 1983-84), isbn 0728703815 (pbk.), Finn boken  Werner, Alfred: Raoul Dufy, 1987, isbn 0500080267, Finn boken